Мы махуэхэм
Мэлыжьыхьым и 19, махуэку
Ажэгъуэмэм и махуэр щагъэлъапIэ дунейм и къэрал куэдым
Урысей полиграфием и махуэщ
Венесуэлэм и щхьэхуитыныгъэм и махуэр егъэлъапIэ
1563 гъэм Урысейм щыяпэу Фёдоров Иванрэ Мстиславец Пётррэ я типографием Москва лэжьэн щыщIидзащ.
1783 гъэм Кърымымрэ Кубань областымрэ Урысейм къыгуагъэхьащ. Потёмкин Григорий и чэнджэщкIэ апхуэдэ унафэ къищтауэ щытащ урысей императрицэ Екатеринэ ЕтIуанэм.
1935 гъэм СССР-м и ЦIыхубэ комиссархэм я советым и унафэкIэ къызэрагъэпэщащ «Спартак» спорт зэгухьэныгъэр. Апхуэдэ цIэ фIащыну къыхэзылъхьауэ щытар совет хоккеист, футболист Старостин Николайт. «Спартак» футбол командэм и къызэгъэпэщакIуэри арат.
1943 гъэм Совет Союзым «Смерш» тIасхъэщIэх IуэхущIапIэ щэхурылажьэм и управленэ нэхъыщхьэр къыщызэрагъэпэщащ.
1970 гъэм Волжскэ автозаводым къыщыщIагъэкIащ «ВАЗ-2101» автомобиль лIэужьыгъуэщIэр. ИужькIэ абы цIыхухэр «кIэпIейкIэ-кIэ» еджэу щIадзащ.
Совет тхакIуэ, сценарий куэд зи къалэмыпэм къыщIэкIа, Сталиным и саугъэтыр зыхуагъэфэща Каверин Вениамин (и унэцIэ дыдэр Зильберщ) къызэралъхурэ илъэси 116-рэ ирокъу.
Литературовед, филологие щIэныгъэхэм я доктор, АКъУ-м и профессор, УФ-ми АР-ми щIэныгъэхэмкIэ щIыхь зиIэ я лэжьакIуэ, ЩIДАА-м и академик, ДАХ-м и етIуанэ президенту щыта Щхьэлахъуэ Iэбубэчыр Iэбу и къуэм и ныбжьыр илъэс 89-рэ ирокъу.
ТхакIуэ цIэрыIуэ, драматург, КъБР-м гъуазджэхэмкIэ щIыхь зиIэ и лэжьакIуэ Журт Биберд къызэралъхурэ илъэс 81-рэ ирокъу.
Урысей журналист цIэрыIуэ, жылагъуэ лэжьакIуэ, УФ-м и Федеральнэ Зэхуэсым ФедерацэмкIэ и Советым хэта, ИТАР-ТАСС-м и унафэщIу илъэс куэдкIэ лэжьа Игнатенкэ Виталий и ныбжьыр илъэс 77-рэ ирокъу.
Биологие щIэныгъэхэм я доктор, КъБКъМУ-м и профессор Беслъэней Эдуард и ныбжьыр илъэс 53-рэ ирокъу.
Урысей теннисисткэ, УФ-м спортымкIэ щIыхь зиIэ и мастер, 2012 гъэ Лондон щекIуэкIа Олимп Джэгухэм дыжьын медаль къыщызыхьа Шараповэ Марие и ныбжьыр илъэс 31-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 18 — 20, жэщым градуси 9 — 10 щыхъунущ.
Мэлыжьыхьым и 20, мэрем
Секретарым и дунейпсо махуэщ
Урысейм щагъэлъапIэ Лъы зытым и махуэр
Китаибзэм и махуэщ. 2010 гъэм яувауэ къэралым щагъэлъапIэ.
1656 гъэм Урысейм дыжьын ахъшэ жьгъейхэм я пIэкIэ гъуаплъэм къыхэщIыкIахэр къыщежьащ.
1770 гъэм Кук Джеймс къихутащ Ипщэ-КъуэкIыпIэ Австралиер.
1841 гъэм литературэм щыяпэу къыдэкIащ япэ детектив Iуэтэжыр. Ар По Эдгар итха «Убийство на улице Морг» жыхуиIэрт.
1843 гъэм Урысейм къэрал мылъкумкIэ и министерствэм унафэ къыдигъэкIащ мэкъумэшыщIэхэр Сыбырым гъэIэпхъуэным теухуауэ, а щIыналъэм зегъэужьын мурадкIэ. А щIыпIэм кIуэным тегушхуэхэм мылъкукIэ, псэупIэкIэ къэралым защIигъакъуэрт.
1901 гъэм Iэтауэ къызэIуахащ Москва дэт консерваторием и Залышхуэр.
1902 гъэм Кюри зэщхьэгъусэхэу Мариерэ Пьеррэ радий элементыр къагъуэтащ.
1920 гъэм хоккейр Олимп Джэгухэм я программэм хагъэхьащ.
1922 гъэм Куржы ССР-м хэту къызэрагъэпэщащ Осетие Ипщэ автономнэ областыр, Цхинвал и къалащхьэу.
1924 гъэм Тырку Республикэм и Конституцэр къащтащ.
1937 гъэм Къэбэрдей-Балъкъэрым щыщ Прохладнэ станицэр къалэ хъуащ.
1958 гъэм Тэтэрстаным и «Рубин» футбол клубыр къызэрагъэпэщащ.
Франджы Республикэм и япэ президент икIи и иужьрей император Наполеон III къызэралъхурэ илъэс 210-рэ ирокъу.
КъБР-м щIыхь зиIэ и сурэтыщI Сындыку Тобий (Анатолэ) къызэралъхурэ илъэс 93-рэ ирокъу.
Совет актёр, РСФСР-м щIыхь зиIэ и артист, «Белое солнце пустыни» фильм цIэрыIуэм щигъэзэщIа ролым папщIэ Урысейм и Къэрал саугъэтыр зрата Луспекаев Павел къызэралъхурэ илъэс 91-рэ ирокъу.
Режиссёр, УФ-ми КъБР-ми гъуазджэхэмкIэ щIыхь зиIэ я лэжьакIуэ, КъБР-м и Къэрал саугъэтыр зрата Теувэж СулътIан и ныбжьыр илъэс 86-рэ ирокъу.
КъБР-м щIыхь зиIэ и журналист НэщIэпыджэ Ибрэхьим къызэралъхурэ илъэс 85-рэ ирокъу.
УФ-ми КъБР-ми щэнхабзэмкIэ щIыхь зиIэ я лэжьакIуэ, ЩIДАА-м и академик Джырандокъуэ Михаил и ныбжьыр илъэс 78-рэ ирокъу.
Германием щылажьэ адыгэ хасэхэм я зэгухьэныгъэхэм ящыщ зым и тхьэмадэ ТIамжьыкъуэ (Цей) Умар-Фарукъ и ныбжьыр илъэс 78-рэ ирокъу.
«Эльбрус» тхылъ тедзапIэм и унафэщI, КъБР-мрэ КъШР-мрэ я цIыхубэ уса-кIуэ, КъБР-м и Къэрал саугъэтым и лауреат Ацкъан Руслан и ныбжьыр илъэс 69-рэ ирокъу.
Къэрал, дзэ къулыкъущIэ, генерал-лейтенант, Красноярск крайм и губернатору, УФ-м ШынагъуэншагъэмкIэ и Советым и УнафэщIу щыта Лебедь Александр къызэралъхурэ илъэс 68-рэ ирокъу.
Белгород къалэм потребкооперацэмкIэ и университетым и къудамэу Налшык щыIам и ректору щыта, Кооперацэм и техникуму Налшык дэтым и унафэщI, педагогикэ щIэныгъэхэм я доктор, профессор, УФ-ми КъБР-ми егъэджэныгъэмкIэ щIыхь зиIэ я лэжьакIуэ Щоджэн Ахьмэд и ныбжьыр илъэс 63-рэ ирокъу.
Совет хоккеист цIэрыIуэ, Олимп чемпион, Урысейм щIыхь зиIэ и тренер, УФ-м Физкультурэмрэ спортымкIэ и къэрал комитетым и унафэщIу щыта Фетисов Вячеслав и ныбжьыр илъэс 60 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх тIэкIу къыщешхынущ. Хуабэр махуэм градуси 10 — 11, жэщым градуси 6 — 7 щыхъунущ.
